Mărturia șocantă a unuia dintre cei doi supraviețuitori ai accidentului aviatic din Pakistan. "Avionul zbura lin".
O aeronavă Airbus A320, aparținând companiei Pakistan International Airlines, s-a prabușit vineri peste o zonă locuită din Karachi. La bordul avionului se aflau 91 de pasageri și 8 membri ai echipajului. Au existat doar doi supraviețuitori ai accidentului aviatic.
Un avion al Pakistan International Airlines (PIA), care călătorea de la Lahore la Karachi, s-a prăbuşit peste un cartier de case cu câteva minute înainte de aterizare. 97 dintre cei 99 de oameni aflaţi la bord au decedat.Muhammad Zubair este unul dintre cei doi oameni care au scăpat ca prin minune. Deşi traumatizat, el a vorbit cu jurnaliştii."Nimeni nu şi-a dat seama de ce se întâmplă, avionul zbura lin", a spus bărbatul.Muhammad Zubair şi-a pierdut cunoştinţa după prăbuşire şi spune că s-a trezit într-un zgomot infernal."Auzeam ţipete şi zbierături din toate direcţiile. Copii şi adulţi. Tot ce puteam să văd erau flăcări. Nu puteam vedea pe nimeni, doar le auzeam ţipetele.Mi-am desfăcut centura şi am văzut o ieşire. A trebuit să sar cam de la 3 metri", a spus bărbatul.Potrivit martorilor oculari, avionul Airbus A320 a căzut peste 4 case, distrugându-le complet.BBC notează că ultimele mesaje ale pilotului către turnul de control al aeroportului din Karachi a fost "am pierdut motoarele". Controlorul de trafic l-a întrebat dacă poate efectua o aterizare de urgenţă, moment în care pilotul a mai putut anunţa doar "mayday, mayday".